Ajourføring af referencebeløb gældende ved passage af de ydre grænser, jf. artikel 6, nr. 4, i Europa-Parlamentets og Rådets forordning (EU) 2016/399 om indførelse af en EU-kodeks for personers grænsepassage (Schengengrænsekodeks) (1)

(2020/C 178/03)

Offentliggørelsen af referencebeløb gældende ved passage af de ydre grænser, jf. artikel 6, stk. 4, i Europa-Parlamentets og Rådets forordning (EF) nr. 2016/399 af 9. marts 2016 om en EU-kodeks for personers grænsepassage (Schengengrænsekodeks) (2), er baseret på de oplysninger, medlemsstaterne meddeler Kommissionen i overensstemmelse med artikel 39 i Schengengrænsekodeksen. (2)

Ud over de oplysninger, der offentliggøres i Den Europæiske Unions Tidende, findes der på webstedet for Generaldirektoratet for Migration og Indre Anliggender oplysninger, der ajourføres regelmæssigt.

ESTLAND

Erstatter de oplysninger, der er offentliggjort i EUT C 153 af 2. maj 2018, s. 8.

I henhold til estisk lov skal udlændinge, der ankommer til Estland uden en privat invitation, på anmodning fra grænsevagterne ved indrejsen i landet forelægge bevis for tilstrækkelige finansielle midler til at dække omkostningerne ved vedkommendes ophold i og udrejse fra Estland. Tilstrækkelige finansielle midler for hver dag, der gives tilladelse til, anses for 0,2 gange den månedlige mindsteløn, som republikkens regering har gennemført, dvs. 116,80 EUR.

Ellers påtager den person, der har udstedt invitationen, sig ansvaret for udgifterne i forbindelse med udlændingens ophold i og afrejse fra Estland.

SPANIEN

Erstatter de oplysninger, der er offentliggjort i EUT C 140 af 16. april 2019, s. 7.

I det spanske statsministeriums bekendtgørelse PRE/1282/2007 af 10. maj 2007 om, hvilke økonomiske midler der kræves af udlændinge for at få indrejse i Spanien, fastsættes det beløb, udlændinge skal råde over for at kunne få indrejse i Spanien.

a) Fra den 1. januar 2019 skal udlændinge, der ikke er omfattet af EU-retten, med henblik på udgifterne til deres ophold i Spanien hver dag råde over et beløb på 10 % af den nationale bruttomindsteløn som fastsat i kongeligt dekret 1462/2018 af 21. december 2018, i henhold til hvilket den nationale mindsteløn i 2019 fastsættes til 95 EUR pr. person pr. dag (eller det tilsvarende beløb i fremmed valuta). Dette beløb skal ganges med det antal dage, som den pågældende person har til hensigt at opholde sig i Spanien, og antallet af personer, over for hvem der består forsørgerpligt, som rejser med den pågældende. Dette beløb skal under alle omstændigheder udgøre 90 % af bruttomindstelønnen (855 EUR eller det tilsvarende beløb i fremmed valuta) pr. person uafhængigt af varigheden af det påtænkte ophold.

b) Med henblik på tilbagerejsen til oprindelseslandet eller transit til tredjelande kan en udlænding være forpligtet til at fremvise en billet/billetter, der ikke kan overdrages, og som lyder på den rejsendes navn, med angivelse af det pågældende transportmiddel.

Udlændinge skal kunne bevise, at de råder over ovennævnte subsistensmidler i form af enten kontanter, noterede checks, rejsechecks, betalingskort eller kreditkort, der skal ledsages af et nyligt kontoudtog eller en bankbog (bankbrev eller kontoudtog udprintet fra internettet accepteres ikke) eller andet, der tydeligt viser det beløb, der er til rådighed på kortet eller kontoen.

NEDERLANDENE

Det beløb, der lægges til grund ved kontrol af tilstrækkelige subsistensmidler, som udlændingen skal råde over, andrager 55 EUR pr. person om dagen.

Dette grundlag anvendes smidigt, da svaret på spørgsmålet om, hvorvidt udlændingen har tilstrækkelige midler, også afhænger af andre faktorer, f.eks. opholdets forventede varighed, rejsens formål og den pågældendes personlige forhold.

Fortegnelse over tidligere offentliggørelser af oplysninger

(1) Se fortegnelsen over tidligere offentliggørelser af oplysninger sidst i denne opdatering.

(2) EUT L 77 af 23.3.2016, s. 1